*****

ΚΑΝΟΝΙΣΜΟΣ (ΕΟΚ) αριθ. 1207/87 ΤΗΣ ΕΠΙΤΡΟΠΗΣ

της 30ής Απριλίου 1987

που τροποποιεί τον κανονισμό (ΕΟΚ) αριθ. 1687/76 περί καθορισμού κοινών λεπτομερειών ελέγχου της χρησιμοποιήσεως ή/και του προορισμού προϊόντων που προέρχονται από την παρέμβαση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 7 παράγραφος 5 και το άρθρο 8 παράγραφος 3, καθώς και τις αντίστοιχες διατάξεις των άλλων κανονισμών σχετικά με την κοινή οργάνωση αγορών όσον αφορά τα γεωργικά προϊόντα,

Εκτιμώντας:

ότι ο κανονισμός (ΕΟΚ) αριθ. 2151/84 του Συμβουλίου (3) της 23ης Ιουλίου 1984 σχετικά με το τελωνειακό έδαφος της Κοινότητας, όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, δίνει ακριβή ορισμό για το «τελωνειακό έδαφος της Κοινότητας»· ότι πρέπει να χρησιμοποιηθεί αυτός ο ορισμός για το συμφέρον της νομική ασφάλειας· ότι πρέπει, κατά συνέπεια, να τροποποιηθεί ανάλογα ο κανονισμός (ΕΟΚ) αριθ. 1687/76 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 1093/87 (5)·

ότι ο κανονισμός (ΕΟΚ) αριθ. 223/77 της Επιτροπής της 22ας Δεκεμβρίου 1976 περί των διατάξεων εφαρμογής, ως και των μέτρων απλουστεύσεως, του καθεστώτος της κοινοτικής διαμετακομίσεως (6), όπως τροποποιήθηκε τελευταία από τον κανονισμό (ΕΟΚ) αριθ. 3399/85 (7), επεξέτεινε το καθεστώς της απλουστεύσεως της κοινοτικής διαμετακομίσεως με σιδηροδρόμους στη μεταφορά με μεγάλα εμπορευματοκιβώτια· ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 1687/76 για να ληφθεί υπόψη αυτή η επέκταση·

ότι ο κανονισμός (ΕΟΚ) αριθ. 2220/85 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 1181/87 (9), καθορίζει τις κοινές λεπτομέρειες εφαρμογής του καθεστώτος εγγυήσεων για τα γεωργικά προϊόντα· ότι πρέπει, κατά συνέπεια, να τροποποιηθεί ο κανονισμός (ΕΟΚ) αριθ. 1687/76 για να ληφθεί υπόψη ο κανονισμός (ΕΟΚ) αριθ. 2220/85·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των ενδιαφερόμενων Επιτροπών Διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1687/76 τροποποιείται ως εξής:

1. Στο άρθρο 3 παράγραφος 1 στοιχείο α) το κείμενο του σημείου 1 αντικαθίσταται από το ακόλουθο κείμενο:

«1. που εγκατέλειψαν ως έχουν το τελωνειακό έδαφος της Κοινότητας όπως ορίζεται στο άρθρο 1 παράγραφος 1 του κανονισμού (ΕΟΚ) αριθ. 2151/84 του Συμβουλίου (1)· για την εφαρμογή του παρόντος κανονισμού οι παραδόσεις των προϊόντων που προορίζονται αποκλειστικά να καταναλωθούν σε εξέδρες γεωτρήσεως ή εκμεταλλεύσεως συμπεριλαμβανομένων των βοηθητικών εγκαταστάσεων που προσφέρουν υπηρεσίες στηρίξεως για τέτοιες δραστηριότητες, οι οποίες βρίσκονται στο εσωτερικό της υφαλοκρηπίδας ή στο εσωτερικό της υφαλοκρηπίδας του μη ευρωπαϊκού τμήματος της Κοινότητας, αλλά πέραν ζώνης 3 μιλίων με αφετηρία τη γραμμή βάσεως που χρησιμοποιείται για τον καθορισμό του πλάτους των χωρικών υδάτων κάθε κράτους μέλους, θεωρούνται ότι έχουν εγκαταλείψει το τελωνειακό έδαφος της Κοινότητας, ή

(1) ΕΕ αριθ. L 197 της 27. 7. 1984, σ. 1.»

2. Στο άρθρο 3 η παράγραφος 2 αντικαθίσταται από το ακόλουθο κείμενο:

«2. Για τα προϊόντα που προορίζονται να παραδοθούν σε λιμάνι φόρτωσης που καθορίζεται από την Κοινότητα για επισιτιστική βοήθεια, το κράτος μέλος στο οποίο βρίσκεται το λιμάνι λαμβάνει όλα τα αναγκαία μέτρα για να εξακριβώσει εάν το προϊόν εγκαταλείπει το τελωνειακό έδαφος της Κοινότητας από το προβλεπόμενο λιμάνι. Εάν τα προϊόντα δεν εγκαταλείπουν το τελωνειακό έδαφος της Κοινότητας σε προθεσμία τριών μηνών, που υπολογίζεται από την ημερομηνία κατά την οποία προσκομίζεται στις αρμόδιες αρχές η απόδειξη παράδοσης που αναφέρεται στην παράγραφο 1 στοιχείο ε), το ενδιαφερόμενο κράτος μέλος ενημερώνει την Επιτροπή και δίδει όλες τις διαθέσιμες πληροφορίες σχετικά με τους λόγους της μη εξαγωγής.»

3. Το άρθρο 9 αντικαθίσταται από το ακόλουθο κείμενο:

«Άρθρο 9

1. Στην περίπτωση κατά την οποία, αμέσως μετά την συμπλήρωση των τελωνειακών διατυπώσεων εξαγωγής, τα προϊόντα τίθενται υπό ένα των καθεστώτων που προβλέπονται στον τίτλο IV πρώτο τμήμα του κανονισμού (ΕΟΚ) αριθ. 223/77 για να μεταφερθούν προς ένα σταθμό προορισμού ή να παραδοθούν σε παραλήπτη στο εξωτερικό του τελωνειακού εδάφους της Κοινότητας, θεωρούνται ότι έχουν εξαχθεί από τη στιγμή κατά την οποία τίθενται υπό το καθεστώς αυτό.

2. Για την εφαρμογή της παραγράφου 1, το τελωνείο αναχώρησης στο οποίο έχουν περατωθεί οι τελωνειακές διατυπώσεις εξαγωγής μεριμνά ώστε να τεθεί μια από τις ακόλουθες ενδείξεις στο έγγραφο που εκδίδεται ως απόδειξη εξαγωγής:

- Salida del territorio aduanero de la Comunidad bajo el regimen de transito comunitario simplificado por ferrocarril o en contenedores grandes

- Udgang af Faellesskabets toldomraade i henhold til ordningen for den forenklede procedure for faellesskabsforsendelse med jernbane eller store containers

- Ausgang aus dem Zollgebiet der Gemeinschaft im Rahmen des vereinfachten gemeinschaftlichen Versandverfahrens mit der Eisenbahn oder in Grossbehaeltern

- Έξοδος από το τελωνειακό έδαφος της Κοινότητας υπό το απλοποιημένο καθεστώς της κοινοτικής διαμετακόμισης με σιδηρόδρομο ή μεγάλα εμπορευματοκιβώτια

- Exit from the customs territory of the Community under the simplified Community transit procedure for carriage by rail or large containers

- Sortie du territoire douanier de la Communaute sous le regime du transit communautaire simplifie par fer ou par grands conteneurs

- Uscita dal territorio doganale della Comunita in regime di transito comunitario semplificato per ferrovia o grandi contenitori

- Uitgang uit het douanegebied van de Gemeenschap onder de regeling vereenvoudigd communautair douanevervoer per spoor of in grote containers

- Saido do territorio aduaneiro da Comunidade ao abrigo do regime do transito comunitario simplificado por caminho-de-ferro ou em grandes contentores.

3. Το τελωνείο αναχώρησης μπορεί να επιτρέψει τροποποίηση της συμβάσεως μεταφοράς η οποία έχει σαν αποτέλεσμα να τελειώσει η μεταφορά στο εσωτερικό της Κοινότητας μόνον εφόσον διαπιστώνεται ότι:

- όταν έχει συσταθεί εγγύηση στον οργανισμό παρεμβάσεως, για να εξασφαλιστεί ότι πραγματοποιήθηκε η εξαγωγή, η εν λόγω εγγύηση δεν έχει αποδεσμευθεί,

ή

- όταν έχει συσταθεί νέα εγγύηση.

Ωστόσο, εάν η εγγύηση έχει αποδεσμευθεί κατ' εφαρμογή της παραγράφου 1 και το προϊόν δεν έχει εγκαταλείψει το τελωνειακό έδαφος της Κοινότητας μέσα στις προβλεπόμενες προθεσμίες, το τελωνείο αναχώρησης πληροφορεί τον οργανισμό που είναι επιφορτισμένος να αποδεσμεύσει την εγγύηση και του ανακοινώνει, το ταχύτερο δυνατόν, όλα τα αναγκαία στοιχεία. Στην περίπτωση αυτή, η εγγύηση θεωρείται ότι αποδεσμεύθηκε εκ λάθους.»

4. Στο άρθρο 13, οι παράγραφοι 2 και 5 διαγράφονται.

5. Στο άρθρο 13α, η παράγραφος 2 αντικαθίσταται από το ακόλουθο κείμενο:

«2. Στην περίπτωση κατά την οποία τα προϊόντα για τα οποία έχει συσταθεί εγγύηση όπως αναφέρεται στο άρθρο 13 παράγραφος 1 εγκαταλείπουν το τελωνειακό έδαφος της Κοινότητας και οι τελωνειακές διατυπώσεις εξαγωγής που απαιτούνται για τη χορήγηση της επιστροφής δεν έχουν ολοκληρωθεί, θεωρείται, για τους σκοπούς του κανονισμού (ΕΟΚ) αριθ. 754/76 του Συμβουλίου (1), ότι έχουν ολοκληρωθεί οι εν λόγω διατυπώσεις και εφαρμόζονται οι διατάξεις της παραγράφου 1.

(1) ΕΕ αριθ. L 89 της 2. 4. 1976, σ. 1.»

Άρθρο 2

Ο παρών κανονισμός αρχίζει να ισχύει την 1η Ιουνίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Απριλίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 139 της 24. 5. 1986, σ. 29.

(3) ΕΕ αριθ. L 197 της 27. 7. 1984, σ. 1.

(4) ΕΕ αριθ. L 190 της 14. 7. 1976, σ. 1.

(5) ΕΕ αριθ. L 106 της 22. 4. 1987, σ. 14.

(6) ΕΕ αριθ. L 38 της 9. 2. 1977, σ. 20.

(7) ΕΕ αριθ. L 322 της 3. 12. 1985, σ. 10.

(8) ΕΕ αριθ. L 205 της 3. 8. 1985, σ. 5.

(9) ΕΕ αριθ. L 113 της 30. 4. 1987, σ. 31.